
E oficial. Green Deal pune cruce hidrocentralelor românești 


Construcţia de hidrocentrale noi este absolut imposibilă, din cauza 
reglementărilor pe mediu, a anunţat directorul executiv al Hidroelectrica, Kâroly 
Borbely. Deși a fost inclusă în categoria regenerabilelor, hidroenergia a fost 
considerată de UE, în Green Deal, neprietenoasă cu mediul, în condiţiile în care 
este singura energie cu adevărat regenerabilă. Mai mult, exceptările de la 
interdicţia distrugerii ecosistemelor au fost acordate de Comisia Europeană doar 
pentru eoliene și fotovoltaice. 


i i i Deși 
autoritățile din România au tot negat acest lucru, interdicția construcției de hidrocentrale 
noi este cât se poate de oficială. Confirmarea vine chiar de la directorul executiv al 
Hidroelectrica, Kăroly Borbely, care a declarat că dezvoltarea unor noi proiecte hidro este 
imposibilă, din cauza reglementărilor pe mediu. 


"Din păcate, nu putem dezvolta în continuare capacităţi de producţie noi pe zona de 
hidro, din cauza reglementărilor pe mediu, care fac absolut imposibilă construcția unor 
hidrocentrale noi. Mai avem câteva proiecte pe care sper să le terminăm în câţiva ani și 
atunci se închid aceste proiecte începute cu foarte mulți ani în urmă”, a afirmat Kăroly 
Borbely, directorul executiv al Hidroelectrica. 


În Directiva europeană pentru refacerea naturii s-au introdus norme care asigură 
eliminarea multora dintre barierele existente în râurile din UE, pentru a asigura o mai 
mare continuitate a rețelelor fluviale. În prezent, peste un milion de bariere artificiale, de 
exemplu baraje, deversoare și stăvilare, sunt construite pe râurile Europei, scopul final 
fiind de a se ajunge la 25.000 km de râuri cu curgere liberă până în 2030. Comisia 
Europeană susține că râurile cu curgere liberă permit circulația apei, a sedimentelor, a 
peștilor și a altor organisme și sunt esenţiale pentru îmbunătăţirea stării apelor din UE și 
pentru îmbunătăţirea biodiversităţii. 


Excepţii doar pentru solar și eolian 


Directiva (UE) 2023/2413 prevede că, dacă un stat membru decide să desemneze zone 
pretabile accelerării proiectelor privind energia din surse regenerabile legate de energia 
hidroelectrică, acesta trebuie să se asigure că potenţialul impact negativ asupra corpului 
de apă sau corpurilor de apă în cauză este justificat și că sunt puse în aplicare toate 
măsurile de atenuare relevante. 


În aceeași directivă, se instituie însă excepţii de la reglementările de mediu, atât pentru 
infrastructura pentru sprijinirea extinderii producţiei din regenerabile, cât și pentru 
proiectele de energie eoliană și fotovoltaică. 


"În cazul unor circumstanţe justificate, inclusiv în cazul în care este necesar pentru a 
accelera implementarea energiei din surse regenerabile în vederea realizării obiectivelor în 
materie de climă și energie din surse regenerabile, statele membre pot excepta proiectele 
eoliene și solare fotovoltaice de la evaluările de mediu. În cazul în care statele membre 
exceptează proiectele eoliene și solare fotovoltaice de la evaluările respective, operatorul 
trebuie să adopte măsuri proporționale de atenuare sau, dacă astfel de măsuri de 
atenuare nu sunt disponibile, măsuri compensatorii, care, în cazul în care alte măsuri 
compensatorii proporționale nu sunt disponibile, pot lua forma unei compensații 
monetare, pentru a aborda orice efecte negative. În cazul în care aceste efecte negative 
au un impact asupra protecţiei speciilor, operatorul plătește o compensație financiară 
pentru programele de protecție a speciilor pe durata de funcționare a centralei 
producătoare de energie din surse regenerabile, pentru a asigura sau a îmbunătăţi starea 
de conservare a speciilor afectate”, se arată în directivă. 


Dezechilibre mari 


Câte mii de MW din regenerabile poate absorbi sistemul energetic național în așa fel încât 
acest sistem să fie sustenabil, se întreabă directorul executiv al Hidroelectrica, Kâroly 
Borbely. Și asta pentru că, atunci când avem regenerabile, trebuie să avem și stocare, 
pentru că regenerabilele sunt o sursă foarte bună, verde, prietenoasă cu mediul, dar în 
momentul în care nu mai bate vântul sau nu mai este soare, trebuie să pui ceva în loc, 
susține acesta. 


"vedem foarte bine că s-a redus foarte mult producţia bazată pe combustibili fosili și, la 
un moment dat, trebuie înlocuită. Consolidarea pe termen lung a regenerabilelor trebuie 
făcută în paralel cu investiţii solide, care să fie un backup pentru aceste regenerabile, 
pentru că, altfel, se vor crea dezechilibre foarte mari. Trebuie să ne uităm foarte atent la 
sustenabilitatea investițiilor”, a mai afirmat Kăroly Borbely, directorul executiv al 
Hidroelectrica. 

